-PRIOPĆENJE ZA MEDIJE

***P o r e č***

***ostvario dvomilijunto noćenje***

Gradonačelnik Poreča, Loris Peršurić i direktor TZG Poreča, Nenad Velenik, otvorili su press konferenciju na kojoj su predstavili ostvarene dosadašnje turističke rezultate.

Na isti dan kao i u rekordnoj 2019. godini, odnosno 3.8.2022. godine Poreč je premašio **dvomilijunto noćenje**.

Prema podacima iz sustava eVisitor, na području Turističke zajednice grada Poreča u razdoblju od 1.1. do 3.8.2022. godine ostvareno je **dva milijuna noćenja**, što je 1% manje u odnosu na 2019. godinu, te **367.000 dolazaka** odnosno 2% više u odnosu na 2019. godinu.

U strukturi noćenja najviše su ostvarili gosti iz **Njemačke** s 548.000 noćenja (+10) i 72.000 dolazaka (+11%), zatim slijede **Austrijanci** s ostvarenih 370.000 noćenja (+4%) i 80.000 dolazaka (+8%). Gosti iz **Slovenije** su u navedenom razdoblju realizirali 192.000 noćenja (-11%) i 46.000 dolazaka (+14%). Na četvrtom mjestu nalazi se **hrvatsko** tržište koje je ostvarilo 115.000 noćenja (+21%) i 39.000 dolazaka (+36%). Gosti iz **Italije** nalaze se na petom mjestu, sa ostvarenih 101.000 noćenja (-18%) i 28.000 dolazaka (-15%). Gosti iz **Češke** po ostvarenim noćenjima zauzimaju šesto mjesto, sa 86.000 noćenja (+42%) i 14.000 dolazaka (+44%).

U analiziranom razdoblju u hotelskom smještaju je ostvareno 2% manje noćenja, dok objekti u domaćinstvu bilježe povećanje od 8%. Kampovi također bilježe porast od 4% u odnosu na rekordnu 2019. godinu, dok je najveći pad zabilježen u nekomercijalnom smještaju gdje je indeks u odnosu na 2019. godinu tek 65.

*„Tržište Njemačke i Austrije i dalje dominiraju destinacijom te bilježe pluseve u odnosu na rekordnu 2019. godinu. Unatoč činjenici da nam dnevno nedostaje 700-tinjak kreveta ostavljaju dojam odlične turističke sezone. Raduje nas porast domaćih gostiju u destinaciji (+21%) u odnosu na 2019. godinu što dokazuje da smo se i na domaćem tržištu nametnuli kao poželjna turistička destinacija. Također tržište Češke bilježi ponovno ove godine odlične rezultate i povećanje od 42% u odnosu na rekordnu 2019. godinu.*

*Špica je turističke sezone, naša je destinacija popunjena do maksimalnih kapaciteta što se može potvrditi gužvama po plažama, ulicama, barovima te restoranima. Unatoč tome sve servisne službe besprijekorno funkcioniraju i time svi skupa potvrđujemo našu posvećenost gostu kojem želimo pružiti nezaboravne trenutke u Poreču.“* – rekao je direktor Turističke zajednice grada Poreča, **Nenad Velenik**.

*„Spremno smo dočekali ovu sezonu, predsezonu smo odlično odradili s brojnim sportskim manifestacijama, a tako ćemo i nastaviti nakon ljetne sezone s Ironmanom i ostalim manifestacijama. Sezona je na svom vrhuncu, sve službe u punom su pogonu kako bi sve funkcioniralo kako treba i mislim da možemo biti zadovoljni. Moja osobna zahvala ide svima koji rade u turizmu i koji se trude kako bi naš grad i ove godine ostvario odlične turističke rezultate. Upravo su svi ti ljudi razlog zašto nam se gosti vraćaju iz godine u godinu i na to sam osobno ponosan.“* rekao je **Loris Peršurić**, gradonačelnik Poreča.

Poreč, 03.08.2022.

TURISTIČKA ZAJEDNICA

GRADA POREČA